text: Fagforening støtter nu landmænds kamp
  14 september 2012 kl. 10.38
  Fødevareforbundet NNF går nu ind i landmændenes krig mod randzoneloven.
  Den netop indførte randzonelov er komplet urimelig. Det meddeler fagforeningen Fødevareforbundet NNF nu.
  Forbundet frygter, at loven kan koste arbejdspladser.
  - Set på landsplan er det et areal, der svarer til Bornholm, som ikke længere må dyrkes. Det betyder for eksempel, at det foder, landmanden ikke længere selv kan producere, skal købes ude. Det forringer konkurrencevilkårene, og i sidste ende kan det betyde, at der bliver færre jobs på eksempelvis de danske slagterier. Der er rigtig mange arbejdspladser på spil, siger forbundsformand Ole Wehlast til Berlingske Nyhedsbureau.
  